Samsung adopterer Airdrop-funktionalitet i Galaxy S20

Det er ikke nogen hemmelighed, at alle mobilproducenter lader sig inspirere af hinanden. OnePlus fortalte på CES, at de snart introducerer en ny funktion, der skal forlænge batteriets levetid. En funktion, der er identisk med den, der har været på iPhone siden iOS 13 blev lanceret. Nu lader det til, at Samsung vil adoptere Apples Airdrop-funktionalitet i de kommende Galaxy S20-modeller.

Airdrop er en efterhånden flere år gammel Apple-funktion, der gør det ret nemt at overføre filer – billeder, dokumenter, etc. – mellem Apple-enheder via wifi; det være sig computer og/eller iOS-enheder.

”Quick Share” hedder funktionen i Samsung-lingo. Den er fundet af Max Weinbach, der har fået funktionen op af køre på sin Galaxy S10+ og sin Galaxy Note 10 – dog uden rent faktisk at kunne overføre filer. Han hævder, at funktionen vil dukke op i Galaxy S20 der, med (meget stor) sandsynlighed, bliver vist frem den 11. februar i San Francisco.

Ligesom Airdrop viser Quck Share tilgænlgelige enheder i nærheden – ikke overraskende kun Samsung-enheder. Man kan håbe, at de på sigt også lader funktionaliteten flytte ind i tablets og deres Windows-computere.

På en måde adskiller Quick Share sig fra Airdrop; det er angiveligt muligt at bruge Samsung Smart Things som ”mellemmand”, ved at uploade filerne til skyen og hente dem derfra på en kompatibel enhed. Her er nogle skærmbilleder som Max Weinbach lavede, da han havde fundet funktionen:

Google arbejder i øvrigt også på sin egen udgave af Airdrop – kaldet enten Fast Share eller Nearby Sharing. Den fungerer grundlæggende på samme måde som Airdrop og altså Quick Share.

Samsung adopterer Airdrop-funktionalitet i Galaxy S20