Androids AirDrop kommer til både Windows, Mac og ChromeOS

Igennem det sidste år har der været vedvarende rygter om, at Google arbejder på et Android-alternativ til Apples AirDrop-funktion. Men nye rygter peger i retning af, at Google er langt mere ambitiøse end det; Nearby Sharing, som funktionen hedder, kommer angiveligt både til Windows, Mac, Linux og ChromeOS.

Via Nearby Share kan enheder udveksle links, fotos, filer og mere trådløst, præcis ligesom AirDrop gør det muligt at dele indhold mellem iOS-enheder.

Vi skrev om rygterne allerede sidste sommer. Dengang hed funktionen Fast Share. Siden har den skiftet navn og eksistensen er stort set blevet bekræftet via kildekoden i Android Developer Preview 2.

Ifølge Twitter-brugeren Dinsan har Google bragt Nearby Sharing til den seneste udgave af Chrome OS, kaldet Canary. Funktionen er dog gemt godt af vejen og er ikke aktiv, selv om den aktiveres, hvilket tyder på, at den stadig er under udvikling. Men i koden står der samtidig, at den kommer til Mac, Windows og Linux-udgaven af Chrome.

Nearby Sharing shows up in #chromebook settings pic.twitter.com/Z2V5UrgPT4
— Dinsan (@_dinsan) June 19, 2020

Nearby Sharing er endnu ikke meldt ud officielt og det vides ikke, hvornår funktionen bliver aktiveret.

Androids AirDrop kommer til både Windows, Mac og ChromeOS